Uhkaavia ”sovintotarjouksia” on lähetelty ainakin Soneran, Elisan, DNA:n asiakkaille.

COLOURBOX

Yksi yllättävän kirjeen postinsa seasta löytäneistä on turkulainen piraattipuolueen jäsen Sebastian Mäki. Hän julkaisi sisällön ja siihen naputtelemansa sähköpostivastauksen blogissaan.

– En voi mitenkään hyvällä omallatunnolla maksaa vaadittua 600 euroa, Mäki sanoo Iltalehdelle.

– Aion ajaa omia ja muiden oikeuksia tässä asiassa niin kovaa kuin vain ikinä pystyn.

Markkinaoikeus on määrännyt suomalaisoperaattorin luovuttamaan Hustler-tuotemerkin aikuisviihdettä tuottavalle LFP Video Group LLC:lle asiakkaiden yhteystietoja kahdeksan kertaa. Yksittäiset tietopyynnöt ovat koskeneet tyypillisesti noin 50–100 henkeä.

600 euron maksukehotuksella terästettyjä kirjeitä on lähetetty siis jo useille sadoille suomalaisille. Kirjeet lähettänyt asianajotoimisto Hedman Partners ei paljasta vastaanottajien tarkkaa lukumäärää.

Kriitikot kutsuvat toimintaa ”pornokiristykseksi”, joka aiheuttaa usein vähävaraisille ihmisille kohtuutonta ahdinkoa. Vyyhtiin perehtynyt Mäen puoluetoveri Janne Paalijärvi kertoo, että yksi ”pornokiristyskirje” laittoi alulle jopa avioeroprosessin.

Näin kirjeessä vaaditaan

Mäelle lähetetyssä kirjeessä kerrotaan, että hänen IP-osoitteestaan on havaittu levitettävän vertaisverkon kautta Suomen tekijänoikeuslain vastaisesti Hustlerin tuottamaa elokuvaa This Ain’t Game Of Thrones XXX ajankohtana 22.4.2014 klo 04:46:44. Kirjeessä korostetaan, että teoksen oikeudeton levittäjä on korvausvelvollinen sen tekijälle ja poliisi voi käyttää asian selvittämiseksi pakkokeinoja.

Pitkän selonteon jälkeen Mäelle tarjotaan ”sovintoa.”

– Emme ryhdy enempiin toimenpiteisiin, mikäli suoritatte hyvityksenä 600 euroa, kirjeessä ilmoitetaan tilinumeron kera.

Mäki kiistää syyllistyneensä väitettyyn rikkomukseen. Hän kertoo ylläpitävänsä avoimia verkkoja, joiden kautta joku toinen on saattanut jakaa luvatta mainittua sisältöä.

– Vaikka pornoa laillisista ilmaisista palveluista ja nyt myös vastaavista bitcoinia vastaanottavista palveluista katselenkin, niin tähän väittämäänne tapaukseen en liity millään muulla muotoa, kuin siten, että satun ylläpitämään palveluita, joita muut saavat käyttää. Satiiriporno ei muutenkaan ole minun juttuni, hän kirjoittaa Hedman Partnersin lakimiehelle lähettämässään vastauksessa.

Mäki pitää asianajotoimiston kirjettä kiristyksenä. Hän on jättänyt rikosilmoituksen, jonka Lounais-Suomen poliisi vahvistaa kirjatuksi. Harkinta sen päätymisestä tutkintaan on vielä kesken.

Valtaosa maksaa

Hedman Partnersin lakimies Joni Hatanmaa kertoo Iltalehdelle, että kirjeiden lähettäminen on kannattavaa toimintaa: valtaosa vastaanottajista maksaa summan.

– Jos jättää maksamatta, se ei jää siihen, hän varoittaa.

Huhutaan, että ”sovintotarjouksen” sivuuttaminen ei johtaisi minkäänlaisiin seuraamuksiin. Hatanmaan mukaan käsitys saattaa johtua siitä, että tutkintapyyntöjen käsittelyajat ovat pitkiä.

Hän myöntää, että kirje ei aina tavoita oikeaa ihmistä: liittymän käyttäjä ja omistaja eivät aina ole sama henkilö. Nämä pystytään hänen mukaansa selvittelemään asianajotoimiston kanssa.

Hatanmaan mukaan kirjeiden lähetysmäärät tulevat lähitulevaisuudessa selvästi kasvamaan. Pitkän tähtäimen bisnesideaksi toiminnasta ei hänen mukaansa ole.

– Tavoite on, että luvattomasta jakamisesta jää kiinni niin tehokkaasti, että se lakkaa tai ainakin vähenee.